##### Kúpna zmluva

uzatvorená v zmysle ustanovenia § 409 Obchodného zákonníka

##### Číslo zmluvy u predávajúceho: ...............................

##### Číslo zmluvy u Kupujúceho: Z-D-2025-000000-00

|  |  |
| --- | --- |
| Predávajúci: | Kupujúci: |
|   | Stredoslovenská distribučná, a.s. |
|  | Pri Rajčianke 2927/8, 010 47 Žilina |
| IČO:  | IČO: 36 442 151 |
| IČ DPH:   | IČ DPH: SK 2022187453 |
| DIČ:  | DIČ: 2022187453 |
| číslo účtu (banka): IBAN:  | číslo účtu (banka): 2143550551/0200 (VÚB, a.s.)IBAN: SK44 0200 0000 0021 4355 0551 |
| Obchodný register Okresného súdu ......, oddiel: ..., vložka číslo: ....  | Obchodný register Okresného súdu Žilina, oddiel: Sa, vložka č.: 10514/L |
| zastúpený:  zástupca pre veci technické:zástupca pre veci zmluvné:  | zastúpený:Ing. František Čupr, MBA, predseda predstavenstvaIng. Michal Moško, MBA podpredseda predstavenstvazástupca pre veci technické: Ing. Andrej Grenčík, vedúci odboru, Riadiaca technikaZástupca pre veci zmluvné:Ing. Michal Škulec, nákupca, Nákup a skladové hospodárstvo |
|  |  |

**I. Predmet zmluvy**

1. Predmetom tejto zmluvy je záväzok predávajúceho dodať Kupujúcemu predmet zmluvy - je rozvádzač VN s kompletnou výzbrojou, s nainštalovanými a zapojenými terminálmi a skúšobnými svorkovnicami Phoenix. (ďalej predmet kúpy len ako "Zariadenie"), ktorý je podľa obchodno-technickej dokumentácie Predávajúceho druhovo, kvantitatívne a kvalitatívne špecifikovaný v Prílohe č. 1 tejto zmluvy, ktorá tvorí neoddeliteľnú súčasť tejto zmluvy. Pre vylúčenie pochybností, je súčasťou Zariadenia aj kompletná projektová dokumentácia k rozvádzačom, ktorá je požadovaná Kupujúcim podľa Prílohy č. 1 tejto zmluvy.
2. Predávajúci sa zaväzuje za podmienok stanovených v tejto zmluve dodať Zariadenie Kupujúcemu a previesť vlastníctvo k nemu na Kupujúceho a Kupujúci sa zaväzuje Zariadenie prevziať a zaplatiť kúpnu cenu dohodnutú v čl. II. tejto zmluvy riadne a včas, ako aj poskytnúť predávajúcemu všetku potrebnú súčinnosť.
3. Kupujúci vystaví na predmet zmluvy objednávku. Objednávka bude obsahovať množstvo, cenu, špecifikáciu, termín dodávky a miesto dodávky tovaru. Predávajúci sa zaväzuje potvrdiť (akceptovať) prijatie objednávky Kupujúceho vyhotovenej v súlade s touto zmluvou bez zbytočného odkladu, najneskôr do 5. pracovných dní od jej odoslania Predávajúcemu e-mailom v zmysle čl. XIII. bod 2 zmluvy. Ak Predávajúci nepotvrdí objednávku v tomto termíne, považuje sa objednávka za akceptovanú uplynutím 5-teho pracovného dňa od jej odoslania.
4. Predmetom tejto zmluvy nie je:
	* vykládka Zariadenia,
	* montáž a inštalácia Zariadenia (okrem kontrolnej činnosti Predávajúceho, účasti šéfmontéra Predávajúceho počas montáže, po poruche, pri demontáži poškodenej časti rozvádzača a núdzovom uvedení nepoškodenej časti Zariadenia do prevádzky v súlade s Prílohou č. 1 tejto zmluvy, ktorú je povinný zabezpečiť Predávajúci, a ktorej cena je súčasťou kúpnej ceny Zariadenia),
	* typové skúšky Zariadenia.

# II. Kúpna cena

1. Zmluvné strany si dojednali celkovú kúpnu cenu za predmet zmluvy dohodou a to v celkovej výške .........,- EUR bez DPH.
2. Technická špecifikácia Zariadenia je uvedená v Prílohe č. 1 tejto zmluvy.
3. Predmet tejto zmluvy nie je pre účely ustanovenia §69 ods. 12 písm. j) Zákona o DPH č. 222/2004 Z.z. v znení neskorších predpisov dodaním stavebných prác zaradených v sekcii F klasifikácie CPA. Na základe uvedeného predávajúci uplatní k cene DPH vo výške podľa Zákona o DPH platného v čase dodania Zariadenia a kontroly rozvádzača.
4. Kúpna cena bude Kupujúcim uhradená na základe faktúry vystavenej predávajúcim po dodaní zariadenia - zapuzdreného rozvádzača 22 kV podľa bodu 1. tohto článku zmluvy. Faktúru je predávajúci oprávnený vystaviť na základe dodacieho listu k zapuzdrenému rozvádzaču 22 kV podpísaného zodpovedným zástupcom Kupujúceho.

III. Platobné podmienky

1. Účastníci zmluvy sa dohodli na kúpnej cene tovaru vrátane nákladov na dopravu a súvisiacich služieb, tak ako je uvedená v čl. II Kúpna cena, bod 1.
2. Cena tovaru sa dojednáva v mene EURO bez DPH. Kúpna cena zahŕňa všetky náklady Predávajúceho súvisiace s dodaním tovaru Kupujúcemu, vrátene nákladov na účasť pracovníkov Kupujúceho (max. 6 pracovníkov) na skúškach vo výrobnom podniku, nákladov na balenie, prepravu tovaru s poistením do miesta dodania a jeho odovzdaním Kupujúcemu. Cena zahŕňa aj náklady Predávajúceho súvisiace s účasťou a výkonom šéfmontéra Predávajúceho pri montáži tovaru v mieste inštalácie tovaru, taktiež pri poruche a demontáži poškodenej časti Zariadenia, núdzovom uvedení nepoškodenej časti Zariadenia do prevádzkya kontrolu rozvádzača VN pred uvedením do prevádzky v mieste inštalácie, vrátane zaškolenia zamestnancov Kupujúceho na obsluhu tovaru v zmysle Prílohy č. 1 Zmluvy. Kúpnu cenu zaplatí Kupujúci na základe faktúr vystavených Predávajúcim. Faktúry Predávajúci vystaví nasledovne:

Kúpnu cenu zaplatí Kupujúci na základe dvoch čiastkových faktúr vystavených Predávajúcim. Faktúry Predávajúci vystaví nasledovne:

1. prvú faktúru vo výške 90% z celkovej kúpnej ceny uvedenej v článku II. bod 1. tejto zmluvy vystaví Predávajúci po dodaní Zariadenia - zapuzdreného rozvádzača VN na základe dodacieho listu k zapuzdrenému rozvádzaču VN podpísaného zodpovedným zástupcom Kupujúceho.
2. druhú faktúru vo výške 10% z celkovej kúpnej ceny uvedenej v článku II. bod 1. tejto zmluvy vystaví Predávajúci po ukončení montáže tovaru v mieste inštalácie tovaru, kontroly rozvádzačov pred uvedením do prevádzky a zaškolením zamestnancov Kupujúceho na obsluhu tovaru, a to na základe preberacieho protokolu o poskytnutí služieb a uvedení tovaru do prevádzky podpísaného zodpovedným zástupcom Kupujúceho.

Faktúry vystavené Predávajúcim, ktorý je platiteľom DPH v SR, budú obsahovať všetky zákonom stanovené náležitosti, číslo objednávky v SAP-e na strane Kupujúceho, v opačnom prípade je Kupujúci oprávnený vrátiť faktúru na prepracovanie alebo doplnenie do 10 pracovných dní od jej doručenia bez následku omeškania s úhradou. Lehota splatnosti začne plynúť dňom doručenia opravenej a úplnej faktúry. Faktúry vystavené Predávajúcim, ktorý je registrovaný pre DPH v inom členskom štáte EÚ alebo Predávajúcim z tretieho štátu mimo EÚ, bude obsahovať obvyklé náležitosti a číslo objednávky Kupujúceho. Faktúru zašle Predávajúci Kupujúcemu na adresu uvedenú v objednávke. Súčasťou faktúr bude aj príloha o vykonaní montáže a inštalácie šéfmontérom na základe preberajúcim podpísaného montážneho denníka resp. kontrolného listu šefmontáže

1. Splatnosť faktúr je do 60 dní odo dňa jej vystavenia. Predávajúci je oprávnený vystaviť faktúry v zmysle bodu 3.4 zmluvy. Zmluvné strany prehlasujú, že dojednaná splatnosť nie je v hrubom nepomere k právam a povinnostiam vyplývajúcim im z tejto zmluvy.

**IV. Miesto plnenia**

1. Miestom plnenia je Tr 110/22 kV Nižná.
2. Kupujúci sa v súlade s čl. I. tejto zmluvy zaväzuje v mieste plnenia zabezpečiť priestor pre zloženie, prípadne uskladnenie Zariadenia a Zariadenie v deň dodania prevziať bez zbytočného odkladu.
3. V prípade nesplnenia povinnosti podľa predchádzajúceho bodu zo strany Kupujúceho, je Kupujúci povinný nahradiť predávajúcemu náklady, ktoré mu vzniknú pri opätovnom dodaní tovaru do miesta určenia, najmä náklady na uskladnenie a opätovnú prepravu.
4. Predávajúci je povinný Kupujúceho vopred (minimálne 10 pracovných dní) informovať o presnom termíne a približnej hodine dodania dodávky písomnou formou prostredníctvom pošty alebo emailom.
5. Kupujúci si vyhradzuje, po vzájomnej dohode s predávajúcim, upraviť miesto, resp. čas plnenia, pričom predávajúci bezdôvodne neodmietne návrh Kupujúceho na zmenu miesta alebo času plnenia. Prípadné odôvodnené naviac náklady Predávajúceho spojené so zmenou miesta alebo času plnenia znáša Kupujúci.
6. Kupujúci nadobudne vlastnícke právo k predmetu zmluvy okamihom jeho dodania na dohodnuté miesto plnenia.

**V. Čas plnenia**

1. Predávajúci dodá Kupujúcemu Zariadenie uvedené v čl. II, bod 1.1 najneskôr do 00.00.2025.
2. Dodanie kompletnej dokumentácie Zariadenia uvedeného v čl. II, bod 1.1 odsúhlasenej zo strany Kupujúceho do 00.00.2025.

VI. Dodacie podmienky

1. Dokumentácia vzťahujúca sa na Zariadenie v súlade s Vyhláškou č. 508/2009 Z.z. bude súčasťou balenia Zariadenia. Doklady vzťahujúce sa na Zariadenie budú dodané Kupujúcemu spolu so Zariadením, ak sa zmluvné strany nedohodnú inak. Kupujúci je povinný Zariadenie aj s dokladmi k nemu sa vzťahujúcimi prevziať a zabezpečiť potvrdenie dodacieho listu pečiatkou Kupujúceho a podpisom oprávnenej osoby.
2. Kupujúci je povinný Zariadenie pri jeho preberaní prezrieť s vynaložením maximálnej odbornej starostlivosti. V prípade, ak Kupujúci zistí pri preberaní Zariadenia a dokladov akékoľvek ich vady (najmä nekompletnosť, poškodenie, zničenie) je oprávnený odmietnuť potvrdenie dodacieho listu, odmietnuť prevzatie Zariadenia a dokladov. Ak Kupujúci zistí vady a odmietne potvrdiť dodací list a prevziať Zariadenie a doklady, v takom prípade je povinný bezodkladne písomne upovedomiť predávajúceho o tejto skutočnosti a uviesť dôvody odmietnutia prevzatia Zariadenia a dokladov. Nebezpečenstvo škody prechádza na Kupujúceho dňom podpisu preberacieho protokolu zástupcom Kupujúceho.
3. Predávajúci poskytuje Kupujúcemu záruku na riadnu akosť Zariadenia (spôsobilosť jeho bezporuchového užívania na účel, na ktorý je určené) v trvaní 36 mesiacov, ktorá začína plynúť odo dňa podpisu preberacieho protokolu zástupcom Kupujúceho.
4. Predávajúci zodpovedá za vady, ktoré má Zariadenie v čase jeho dodania, ako aj za vady, ktoré vzniknú počas záručnej doby, na ktoré sa záruka vzťahuje. Kupujúci je povinný uplatniť si nároky zo zodpovednosti za vady u Predávajúceho, po tom, čo zistil vady, najneskôr však do uplynutia záručnej doby. Spôsob odstránenia vady bude určený na základe dohody Predávajúceho s Kupujúcim. Predávajúci sa zaväzuje odstrániť vady v primeranej lehote dohodnutej s Kupujúcim s ohľadom na spôsob odstránenia vady a dodacie lehoty náhradných dielov.
5. Predávajúci nezodpovedá za vady, ktoré vzniknú nesprávnym alebo neodborným manipulovaním zo strany Kupujúceho počas vykládky, ako aj za vady spôsobené Kupujúcim nesprávnym skladovaním, nesprávnym zapojením, neodbornou montážou, nesprávnou alebo neodbornou manipuláciou a obsluhou, vonkajšími vplyvmi (najmä účinkami elektrických veličín vyššej ako prípustnej veľkosti).
6. Zodpovednosť Predávajúceho za vady nevzniká, ak tieto vady boli spôsobené po prechode nebezpečenstva škody na Zariadení resp. jeho časti na Kupujúceho vonkajšími udalosťami a nespôsobil ich Predávajúci, alebo osoby, s ktorých pomocou plnil svoj záväzok.
7. V prípade, že Kupujúci v záručnej dobe na odstránenie vady použije tretiu osobu odlišnú od Predávajúceho alebo ním určenej osoby, alebo svojpomocne zasiahne do Zariadenia záruka v celom rozsahu zaniká.
8. V prípade preukázania, že na vadu sa vzťahuje záruka, Predávajúci zabezpečí bezplatné odstránenie vady, inak sa zmluvné strany môžu dohodnúť na podmienkach odstránenia vady za primeranú odplatu.

**VII. Okolnosti vylučujúce zodpovednosť**

1. Ak nastanú mimoriadne udalosti napr. živelná pohroma, vojna, občianske nepokoje, štrajk vzniknú resp. iné prekážky, ktoré nastanú nezávisle od vôle Predávajúceho a ktoré bránia Predávajúcemu riadne a včas plniť akúkoľvek povinnosť vyplývajúcu z tejto zmluvy, Kupujúci nie je oprávnený po dobu ich objektívneho trvania požadovať od Predávajúceho splnenie týchto povinností. Predávajúci sa zároveň z tohto titulu nemôže ani dostať do omeškania pre neplnenie týchto povinností. Predávajúci je povinný o vzniku mimoriadnych okolností ako aj o predpokladanom čase ich trvania a o ich zániku okamžite informovať Kupujúceho.
2. Pre posúdenie okolností vylučujúcich zodpovednosť sa primerane použije ustanovenie § 374 Obchodného zákonníka.

**VIII.** **Odstúpenie od** **zmluvy**

1. Predávajúci je oprávnený okamžite odstúpiť od tejto zmluvy, ak bude Kupujúci v omeškaní so zaplatením kúpnej ceny podľa tejto zmluvy po dobu dlhšiu ako 30 dní a ak kúpnu cenu neuhradí ani po predchádzajúcej písomnej výzve a poskytnutí primeranej dodatočnej lehoty.
2. Kupujúci je oprávnený odstúpiť od tejto zmluvy, ak bude Predávajúci v omeškaní s plnením povinnosti dodať Zariadenie po dobu dlhšiu ako 14 dní. O dobu omeškania Kupujúceho so splnením si akejkoľvek svojej povinnosti vyplývajúcej mu z tejto zmluvy, sa predlžuje lehota na splnenie si povinností Predávajúceho podľa tejto zmluvy.
3. Ktorákoľvek zo zmluvných strán je oprávnená odstúpiť od zmluvy v prípade nepodstatného porušenia zmluvy druhou zmluvnou stranou (porušenie zmluvy iné ako podľa bodu 1 a 2 tohto článku), ak porušujúca zmluvná strana nesplní svoju povinnosť ani po doručení písomnej výzvy v dodatočnej primeranej lehote.
4. Ktorákoľvek zo zmluvných strán je oprávnená odstúpiť od tejto zmluvy, ak okolnosti vylučujúce zodpovednosť budú trvať dlhšie ako 90 kalendárnych dní.
5. Odstúpením od zmluvy nie sú dotknuté nároky na náhradu škody, nároky na zaplatenie zmluvných pokút podľa tejto zmluvy, ustanovenia o voľbe práva ani ustanovenia o riešení sporov vzniknutých z tejto zmluvy alebo v súvislosti s ňou.

# IX. Zmluvná pokuta a náhrada škody

1. Pre prípad omeškania Predávajúceho s dodaním Zariadenia môže Kupujúci požadovať zmluvnú pokutu vo výške 0,05% za každý aj začatý deň omeškania z ceny Zariadenia, maximálne do výšky 50% z ceny zariadenia a Predávajúci je povinný ju zaplatiť. Zaplatenie zmluvnej pokuty v dôsledku porušenia tejto povinnosti nemá vplyv na nárok Kupujúceho na náhradu škody spôsobenej porušením povinnosti Predávajúceho dodať Zariadenie riadne a včas.
2. Pre prípad omeškania Kupujúceho s úhradou kúpnej ceny, prípadne jej časti môže Predávajúci požadovať úrok z omeškania vo výške 0,05% za každý omeškaný deň z dlžnej čiastky avšak maximálne do výšky 30% z ceny zariadenia bez DPH.
3. Predávajúci zodpovedá za škody spôsobené porušením povinností podľa tejto zmluvy. Zmluvné strany sa dohodli, že Predávajúci nie je povinný uhradiť Kupujúcemu ušlý zisk ani nepriame/následné škody (napr. náklady financovania, náklady na zaobstaranie náhrady elektrickej energie, náklady na viazaný kapitál, škody na základe zmlúv s treťou stranou, za škody vyplývajúce z rizík zo zakladania stavieb). Zmluvné strany sa dohodli, že celková výška náhrad škôd, vrátane dohodnutých zmluvných pokút, ktorú si Kupujúci bude môcť nárokovať a ktorú Predávajúci bude musieť nahradiť, nepresiahne v žiadnom prípade sumu 400 % z ceny Zariadenia v zmysle čl. II bodu 1.1 tejto zmluvy.

# X. Reexport

1. Predávajúci nie je povinný poskytnúť zmluvné plnenie, ak poskytnutiu tohto plnenia bránia obmedzenia vyplývajúce z národných alebo medzinárodných obchodných a colných právnych predpisov alebo obmedzenia vyplývajúce z akýchkoľvek embárg.
2. Kupujúci pred ďalším dodaním tovarov, diel alebo služieb zhotoviteľa tretej osobe, preverí a pomocou vhodných opatrení zabezpečí, aby:
* pri takomto ďalšom dodaní tovarov alebo diel a služieb na tretiu osobu, počas uzatvárania a sprostredkovania zmlúv týkajúcich sa týchto tovarov, diel a služieb, alebo pri poskytovaní iných hospodárskych prostriedkov/zdrojov v súvislosti s takýmito tovarmi, dielami a službami, neporušil embargo Európskej únie, Spojených štátov amerických a/alebo Organizácie Spojených národov, a to s prihliadnutím na prípadné obmedzenia domáceho obchodu;
* tieto tovary, diela a služby neboli určené na použitie v spojení so zbrojením, jadrovou technológiou alebo zbraňami, ktoré je zakázané alebo vyžaduje povolenie, ibaže by takéto povolenie bolo predložené;
* sa dodržiavali predpisy všetkých príslušných sankčných zoznamov Európskej únie a Spojených štátov amerických týkajúce sa obchodného styku so spoločnosťami, osobami a organizáciami uvedenými v týchto zoznamoch.
1. Ak je to potrebné pre výkon revízie exportnej kontroly zo strany úradov alebo Predávajúceho, poskytne Kupujúci Predávajúcemu na základe jeho výzvy bezodkladne všetky informácie o koncovom zákazníkovi, mieste konečného dodania a o účele použitia dodaného tovaru alebo diel a služieb poskytnutých zo strany Predávajúceho, a taktiež platné obmedzenia vyplývajúce z exportnej kontroly.

# XI. Platnosť a účinnosť

1. Táto zmluva nadobúda platnosť a účinnosť dňom jej podpisu oboma zmluvnými stranami. V prípade, ak zmluvu podpíšu zmluvné strany v rôzne dni, zmluva je platná a účinná neskorším z týchto dní.

**XII. Riešenie sporov**

1. Zmluvné strany sa zaväzujú vyriešiť všetky spory alebo nedorozumenia vzniknuté z tejto zmluvy alebo v súvislosti s ňou prednostne zmierom. V prípade, ak sa nepodarí spory vyriešiť do tridsiatich kalendárnych dní od ich vzniku, budú vyriešené spôsobom uvedeným v bode 2. tohto článku zmluvy.
2. Zmluvné strany sa dohodli, že všetky spory vzniknuté z právnych vzťahov vyplývajúcich z tejto zmluvy alebo súvisiacich s touto zmluvou je oprávnený rozhodnúť všeobecný súd SR príslušný podľa miesta sídla odporcu.

**XIII. Doručovanie**

1. Všetky písomnosti, ktoré sú určené zmluvnej strane na základe tejto zmluvy, budú doručené alebo odovzdané zmluvnej strane výlučne písomne. Takéto písomnosti budú považované za riadne doručené alebo odovzdané druhej zmluvnej strane v prípade, ak budú doručené osobne s písomným potvrdením o prevzatí, poštou doporučeným listom alebo prostredníctvom kuriérskej služby na adresu zmluvnej strany, ktorej je zásielka určená.
2. Pre doručovanie objednávok v zmysle čl. I bod 3 zmluvy a bežnej komunikácie ohľadom zmluvy si zmluvné strany dohodli, že môžu byť doručované elektronickou poštou na e-mailovú adresu kontaktných osôb, ktoré si zmluvné strany oznámia bezodkladne po podpise zmluvy. Taktiež sa zmluvné strany zaväzujú oznámiť si bezodkladne zmenu v údajoch kontaktných osôb.
3. Za doklad o podaní doporučeného listu na poštovú prepravu do miesta určenia sa považuje potvrdený podací lístok. Dokladom pri osobnom doručovaní a doručovaní kuriérom je doklad o prevzatí zásielky.
4. V prípade ak zmluvná strana, ktorej je určená písomnosť odmietne prevzatie písomnosti, má sa za to, že táto písomnosť bola riadne doručená v okamihu odmietnutia jej prevzatia.
5. V prípade, ak nebude zmluvná strana pri osobnom doručovaní alebo pri doručovaní kuriérom zastihnutá, bude zrealizované náhradné doručenie, alebo doručenie prostredníctvom pošty.
6. V prípade, ak nebude zmluvná strana zastihnutá pri doručovaní poštou, zásielka sa uloží a adresát sa vhodným spôsobom vyzve, aby si písomnosť prevzal. V prípade ak si adresát zásielku do troch pracovných dní od jej uloženia neprevezme, považuje sa posledný deň tejto lehoty za deň doručenia a to aj v prípade, ak sa adresát o uložení nedozvedel. V prípade ak nebude zmluvná strana, ako adresát písomnosti, ktorá má byť doručená do vlastných rúk zastihnutá, písomnosť sa uloží a adresát sa vhodným spôsobom vyzve, aby si písomnosť prevzal. V prípade, ak si adresát zásielku neprevezme do desiatich pracovných dní od uloženia, považuje sa posledný deň tejto lehoty za deň doručenia a to aj v prípade, ak sa adresát o uložení nedozvedel.

# XIV. Záverečné ustanovenia

1. Táto zmluva predstavuje úplnú dohodu zmluvných strán a nahrádza akékoľvek predchádzajúce či už ústne alebo písomné rokovania a dojednania.
2. Zmluva, prílohy a dodatky k nej môžu byť menené a dopĺňané výlučne formou písomného očíslovaného dodatku k tejto zmluve.
3. Práva a povinnosti zmluvných strán, ktoré nie sú touto zmluvou upravené, sa riadia Všeobecnými obchodnými podmienkami Nákup tovaru, ktoré sú ako príloha č. 2 súčasťou tejto zmluvy. Práva a povinnosti neupravené touto zmluvou ani Všeobecnými obchodnými podmienkami Nákup tovaru sa následne riadia príslušnými ustanoveniami Obchodného zákonníka v účinnom znení. V prípade rozporu medzi ustanoveniami Všeobecných obchodných podmienok Nákup tovaru a podmienok ustanovených v tejto zmluve, prednosť majú ustanovenia tejto zmluvy.
4. Táto zmluva je vyhotovená v dvoch rovnopisoch, z ktorých každý má platnosť originálu a z ktorých každá zo zmluvných strán obdrží po jednom vyhotovení.
5. Neoddeliteľnou súčasťou tejto zmluvy sú nasledujúce prílohy:

Príloha č. 1 - Technická špecifikácia zapuzdrenej rozvodne VN podpísaná Predávajúcim

Príloha č. 2 - Všeobecné obchodné podmienky Nákup tovaru

Príloha č. 3 - Všeobecné obchodné podmienky zabezpečenia výkonu prác a služieb

1. Zmluvné strany prehlasujú, že si zmluvu starostlivo prečítali, porozumeli jej obsahu a svoju vôľu prejavili vážne a slobodne, jasne a zrozumiteľne. Zmluvné strany vyhlasujú, že sú si vedomé právnych následkov tejto zmluvy, a na znak čoho pripájajú svoje vlastnoručné podpisy.

Za .......................................................... Za **Stredoslovenská distribučná, a.s.**

V ...................., dňa \_\_\_\_\_\_\_\_\_ V Žiline, dňa \_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 **Ing. František Čupr, MBA**

 predseda predstavenstva

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 **Ing. Michal Moško, MBA**

 podpredseda predstavenstva